《送李九华之潮阳 其二》
明代·岑徵

寒气厉昏旦，屯云结崇丘。悲风振林薄，巢鸟鸣啾啾。

之子远于役，长川戒方舟。故人感仳离，置酒临江楼。

念别语款曲，临觞忘献酬。夕阴敛枉渚，宿莽寒中洲。

往路难久淹，去去情弥留。匏瓜系墐户，黄鹄摩天游。

修途广以邈，嘉会不可谋。焉得从江水，从之向东流。

作者简介：岑徵（一六二七—一六九九），字金纪，号霍山。南海人。明思宗崇祯间诸生。年二十遭鼎革，弃诸生，隐西樵。沧桑事定，乃入粤西，泛三湘，走金陵，复北游燕赵间，所至多凭吊寄怀之作。性方介，不受人怜，人亦罕怜之者。所与为友者，惟高僧、野人及二三知己。坎壈以终。著有《选选楼集》。清陈伯陶编《胜朝粤东遗民录》卷一有传。